Přidal, Alojz, poslanec NR SR (2014-12-10):
Dámy a páni, z dôvodu zabezpečenia regulácie výstavby nových energetických zariadení je v zákone č. 251/2012 Z. z. o energetike a o zmene a doplnení niektorých zákonov v znení neskorších predpisov vymedzený inštitút osvedčenia o súlade investičného zámeru s energetickou politikou. Obligatórne je zákonom o energetike vymedzený postup pri vydaní osvedčenia a podmienky pre jeho udeľovanie, toto osvedčenie je vydávané ministerstvom hospodárstva a je dokladom pre realizáciu územného a stavebného konania týkajúceho sa výstavby nových energetických zariadení. Jedna z podmienok na vydanie osvedčenia je podmienka stanovená v súvislosti s budovaním nových zariadení na distribúciu elektriny, v tomto prípade teda plynu. Táto úprava sa nevzťahuje na rozšírenie, modernizáciu alebo rekonštrukciu existujúcej distribučnej sústavy, respektíve siete. Podľa zákona o energetike predpokladom na vydanie osvedčenia na výstavbu energetického zariadenia na výstavbu distribučnej sústavy alebo distribučnej siete je, že na vymedzenom území alebo na jeho časti, na ktorú sa žiadosť o vydanie osvedčenia na výstavbu energetického zariadenia vzťahuje, ešte nie je vybudovaná distribučná sústava alebo distribučná sieť alebo nie je takáto sústava alebo takáto sieť plánovaná v pláne rozvoja distribučnej sústavy alebo distribučnej siete na vybudovanie alebo ak je úplne využitá kapacita súčasnej alebo navrhovanej distribučnej siete alebo sústavy. Účelom je efektívne využitie existujúcich sietí alebo v pláne rozvoja sústavy a siete schválených distribučných sústav a sietí. Podľa čl. 4 ods. 4 smernice Európskeho parlamentu a Rady 2009/73/ES o spoločných pravidlách pre vnútorný trh so zemným plynom, a táto je transponovaná práve do zákona o energetike, môžu členské štáty Európskej únie odmietnuť výstavbu a prevádzku ďalších distribučných systémov okrem iného aj z dôvodu zabezpečenia efektívnej prevádzky vo všeobecnosti za predpokladu, že nie je využitá existujúca alebo navrhovaná kapacita. Treba si uvedomiť, že viaceré kapacity pre toho istého odberateľa spôsobujú z hľadiska celospoločenského vyššie náklady. Platným ustanovením zákona sa zabráni fragmentácii distribučnej plynovej sústavy, ktoré by viedlo k zvýšeniu cien plynu v dôsledku rastu jednotlivých nákladov na distribúciu plynu. Predložený návrh vypúšťa alebo teda ruší túto podmienku na vydanie osvedčenia na výstavbu energetického zariadenia na výstavbu distribučnej sústavy alebo siete. Predložený návrh zákona by vlastne mal negatívny vplyv na koncovú cenu plynu, nakoľko distribučné tarifné systémy sú takmer vždy založené na princípe takzvanej poštovej známky. Tento princíp spočíva v tom, že všetci odberatelia platia rovnaké distribučné poplatky bez ohľadu na to, do akej vzdialenosti im bol plyn distribučnou spoločnosťou distribuovaný, a teda tiež bez ohľadu na rôznu výšku nákladov na distribúciu ich plynu. Návrh zákona by mal pozitívny vplyv pre odberateľov zvýhodnením úzkej skupiny s osobitou povahou činnosti, ktorí by si svoje odborné zariadenie, plynové elektrárne, technologicky náročné na spotrebu plynu, budovali v primeranej vzdialenosti od prepravnej siete plynu Eustreamu. A je predpoklad, že uvedené je aj hlavným zámerom teda tých, ktorí vám tento zákon posunuli. V dôvodovej správe však nie je uvedené riziko opačného negatívneho vplyvu na ceny pre ostatných odberateľov, a to možnosť zvýšením fixného poplatku, respektíve tlakom na zrušenie takzvanej poštovej známky, teda solidárneho systému z pohľadu vzdialenosti odberateľov plynu od prepravnej siete tranzitov Eustreamu. V doložke zlučiteľnosti naviac uvádzate, že predmetný návrh zákona nie je upravený v primárnom práve Európskej únie a je preto bezpredmetné sa vyjadrovať k bodom 4 a 5 doložky. V skutočnosti však práve predmetná oblasť je upravená v ustanovení čl. 4 ods. 4 smernice, tak ako som hovoril, 2009/73/ES o spoločných pravidlách pre vnútorný trh so zemným plynom, ktorý bol do nášho zákona práve v § 12 prebratý. Tá dikcia tam znie, že na účely rozvoja nových zásobovaných činností a účinnej prevádzky všeobecne a bez toho, aby bol dotknutý článok 38, členské štáty môžu rozhodnúť o zamietnutí udelenia ďalšieho povolenia na výstavbu a prevádzku distribučných plynárenských sietí v ktorejkoľvek konkrétnej oblasti, pokiaľ už v tejto oblasti takéto plynárenské siete boli vybudované alebo sú navrhované na vybudovanie a ak tak nie, je naplno využitá existujúca alebo navrhovaná kapacita. No a na záver ešte jedna pripomienka. Platné ustanovenia v žiadnom prípade neobmedzujú konkurenciu na trhu s plynom. Je potrebné si uvedomiť súťaž alebo konkurenciu na trhu s plynom, respektíve v segmente výroby a dodávky plynu. Tam je, v oblasti distribúcie a prepravy plynu ide prakticky o prirodzené monopoly, ktoré sú regulované národnými regulátormi. A duplicitne plynovody v prípade nevyužitých kapacít existujúcich plynovodov by mali skôr negatívny dopad či už z pohľadu cien, využitia existujúcich kapacít, bezpečnosti sústavy, ako aj ochrany životného prostredia, preto ja nemôžem tento návrh zákona podporiť. Ďakujem, skončil som.